OpenLLM-France/wikimedia huggingface dataset:
# Capella de Nostra Senyora de Gràcia

La capella de Nostra Senyora de Gràcia és una obra del municipi de Sant Salvador de Guardiola (Bages) inclosa en l'Inventari del Patrimoni Arquitectònic de Catalunya.

## Descripció

Es tracta d'una petita capella situada als afores del nucli de la vila. Presenta elements d'època medieval, però ha estat molt restaurada al llarg dels segles. D'aquest estil en destaca un baix relleu d'un animal inscrit en el mur de la porta d'entrada. L'accés principal de la capella, es fa a partir d'una porxada coberta per una teulada a doble vessant; En aquesta hi ha un fris de pedra en el qual s'hi aprecia un escrit. L'interior és força modern i té un aire classicista, l'espai és cobert per una volta de creueria rebaixada.

## Referències

* ↑ «Capella de Nostra Senyora de Gràcia». Inventari del Patrimoni Arquitectònic de Catalunya. Direcció General del Patrimoni Cultural de la Generalitat de Catalunya. [Consulta: 9 novembre 2015].
# Xivita solitària

La xivita solitària (Tringa solitaria) és un ocell limícola de la família dels escolopàcids (Scolopacidae), que habita al continent americà i únicament de manera esporàdica ha arribat com a divagant fins a alguns indrets d'Europa Occidental.

## Morfologia

Fa una llargària de 18 - 23 cm, una envergadura de fins a 50 cm i un pes de 31-65 g. És un ocell camallarg grassonet amb el dors de color verd fosc, cap gris i parts inferiors blanques. Les ales són marrons amb petits punts blancs. La gropa i les plomes centrals de cua són fosques, a diferència de la xivita. El bec està corbat lleugerament cap avall.

## Hàbitat i distribució

Nia als arbres de la taigà des del centre i sud d'Alaska, per Canadà cap a l'est fins Labrador i cap al sud fins al sud de Manitoba i nord de Minnesota. Migren per a passar l'hivern cap al sud, habitant estanys, rierols i aiguamolls de Mèxic, les Antilles, Centreamèrica i Sud-amèrica cap al sud fins al nord de l'Argentina.

## Referències

* ↑ La xivita solitària a “Enciclopedia de las Aves de España” de la SEO Arxivat 2011-11-16 a Wayback Machine. Rev. 06/11/2011 (castellà)
* ↑ CRC Handbook of Avian Body Masses by John B. Dunning Jr. (Editor). CRC Press (1992), ISBN 978-0849342585
* ↑ La xivita solitària a INFONATURA Arxivat 2009-05-06 a Wayback Machine. Rev. 06/11/2011 (anglès)
# Volare (pel·lícula)

Volare és un telefilm produïda i emesa per TV3 l'any 2012. Es tracta d'una comèdia amb tocs de misteri i fantasia centrada en un grup d'amics aficionats a l'estudi dels somnis. Està dirigida per Joaquim Oristrell i protagonitzada per Joel Joan i Úrsula Corberó.

## Argument

Un grup d'amics aficionats a l'estudi dels somnis es reuneixen un cap de setmana en una casa de camp. En despertar, després de passar la primera nit, Jonàs (Joel Joan), forense de professió, es troba en el seu llit amb Lila (Úrsula Corberó), una noia a la qual li havia practicat una autòpsia el dia anterior.

## Repartiment

* Joel Joan - Jonàs
* Úrsula Corberó - Lila/Malva
* Ramon Madaula - Gabriel
* Carme Balagué - Pau
* Lluís Villanueva - Dídac
* Dolo Beltrán - Fàbia
* Peter Vives - Ivan
* Marina Gatell - Elisa
* Albert Ribalta - Llorenç
* Anna Rua - Gonzàlez
* Jordi Borràs - Adrià

## Referències

* ↑ http://www.fotogramas.es/Noticias-cine/Joaquin-Oristrell-rueda-la-TV-movie-Volare

## Enllaços externs

* Pàgina web oficial
# Moscat

«Moscat» té aquests significats:
* Moscat o moscatell, varietat de vinya
* Moscat (Aramunt), partida de camps de conreu de secà del terme municipal de Conca de Dalt (Pallars Jussà)
* Moscat de Ribesaltes, denominació regional que agrupa els vins de moscatell de les àrees de les denominacions Banyuls, Maurí i Ribesaltes
# Tour de Flandes 1938

El Tour de Flandes 1938 és la 22a edició del Tour de Flandes. La cursa es disputà el 10 d'abril de 1938, amb inici a Gant i final a Wetteren després d'un recorregut de 260 quilòmetres.
El vencedor final fou el belga Edgard de Caluwe, que s'imposà a l'esprint a un nombrós grup de corredors a Wetteren. Els també belgues Sylvère Maes i Marcel Kint arribaren segon i tercer respectivament.

## Classificació final

| | Ciclista | Equip | Temps |
| 1 | Edgard de Caluwe (BEL) | Dilecta-Wolber | 7h 42' 00" |
| 2 | Sylvère Maes (BEL) | Alcyon-Dunlop | m. t. |
| 3 | Marcel Kint (BEL) | Pelissier-Mercier-Hutchinson | m. t. |
| 4 | Louis Hardiquest (BEL) | De Dion Bouton | m. t. |
| 5 | Maurice Croon (BEL) | Wim Sport | m. t. |
| 6 | Constant Lauwers (BEL) | Helyett-Hutchinson | m. t. |
| 7 | Émile Masson (BEL) | Alcyon-Dunlop | m. t. |
| 8 | René Walschot (BEL) | J.B. Louvet-Wolber | m. t. |
| 9 | Edward Vissers (BEL) | Alcyon-Dunlop | m. t. |
| 10 | Gaston Rebry (BEL) | Mercier-Hutchinson | + 25" |

## Referències

* Resultats a sitiodeciclismo.net
* Resultats a cyclebase.nl

## Enllaços externs

* Web oficial
# Le Paradis des riches

Le Paradis des riches és una pel·lícula francesa de Paul Barge realitzada el 1977 i estrenada el 1978.

## Sinopsi

Durant un viatge organitzat per un ajuntament, per alegrar la solitud de la gent gran a l'estiu, set "petits grans" van a visitar l'aeroport d'Orly i decideixen marxar un dia cap a Tahití.
Sense diners, s'organitzen vivint junts al mateix apartament i roben a les botigues per finançar el seu futur viatge tropical. Però un detectiu privat els segueix el rastre, contractat pels comerciants del barri, cansats d'aquests robatoris repetits. La "colla" el fa desaparèixer i decideix anar a Tahití...

## Repartiment

* Raymond Bussières : René
* Marcel Dalio : Mathieu
* Germaine Delbat : Lucile
* Lucien Hubert : Jean
* Lila Kedrova : Camille Chevallier
* Alexandre Rignault : Victor
* Andrée Tainsy : Albertine
* Georges Aubert : el vell
* Jacques Zanetti : el jove detectiu
* Sacha Briquet : comerciant
* Joseph Falcucci : un acompanyant
* Alain Floret : un acompanyant
* Alain Janey
* Michel Melki

## Referències

* ↑ Le paradis des riches a unifrance.org
* ↑ Le paradis des riches al web del Festival de Canes
# Geng Jun

En una onomàstica xinesa Geng es el cognom i Jun el prenom.
Geng Jun (xinès simplificat: 耿军, pinyin: Gěng Jūn; Hegang, Heilongjiang, 1976) és un productor, guionista i director de cinema xinès.

## Biografia

Després d'acabar els estudis de rus i altres en un institut tecnològic, l'any 1996, va marxar a Pequín on va fer diverses feines puntuals, com venedor, encarregat d'habitacions d'hotel, gestor d'un billar, i promotor d'un diari.
A principis de l'any 2000 va entrar en una associació d'aficionats al cinema de Pequín i finalment, l'any 2002, es va embarcar en la producció de curtmetratges realitzats en digital. Immediatament va fer "Chinese Hawthorn" (山查) i l'any següent, "Sporadic Diary" (散装日记) que el 2004 va guanyar el premi al millor guió al 1r festival internacional de vídeo. És el prototip de la pel·lícula d'humor negre que serà una de les característiques de l'estil de Geng Jun: es desenvolupa a Hegang, i retrata la joventut ociosa i trencada de la zona que tots els dies passa l'estona als bars d'internet.
L'any 2004 va dirigir el seu primer llargmetratge, encara en digital, "Barbecue" (烧烤), que va competir al Festival dels Tres Continents de Nantes, i l'any següent al Festival Internacional de Cinema de Rotterdam.
El 2013 després va dirigir la seva pel·lícula més famosa; una pel·lícula de 50 minuts, "The Hammer and Sickle Are Sleeping" (锤子镰刀都休息), que va guanyar el premi al millor curtmetratge dels Premis de Cinema Golden Horse de Taipei.
Amb Free and Easy (2016) va guanyar el Premi del Jurat Especial al Festival de Cinema de Sundance i va rebre quatre nominacions al Festival de Cinema Golden Horse de Taipei, incloent Millor Pel·lícula i Millor Director.
Se'l considera un cineasta influenciat pel director francès Jean-Luc Godard i especialment pel xinès Li Hongqi que va participar en el muntatge de la primera pel·lícula de Geng.

## Filmografia

| Any | Títol xinès | Títol o traducció en anglès | Notes |
| 2002 | 山查 | Chinese Hawthorn | Curtmetratge 30' |
| 2003 | 散装日记 | Sporadic Diary | Curtmetratge 39' |
| 2004 | 烧烤 | Barbecue | |
| 2008 | 青年 | Youth | |
| 2011 | 诗与病的旅程 | Poetry and Desease | Documental |
| 2012 | 飞机 | Airplane | Curtmetratge 24' |
| 2013 | 锤子镰刀都休息 | The Hammer and Sickle Are Sleeping | |
| 2015 | 没有电影的电影节 | Film Festival Without Movies | Documental |
| 2016 | 轻松+愉快 | Free + Easy | |
| 2018 | 东北虎 | The Manchurian Tiger ó Northen Tiger | |
| 2019 | 回南天 | Back to the South | Productor |
| 2022 | 一直一直都很喜欢你[ | I've Always Loved You | |
| 2023 | 辽河的士 | Liaohe Taxi | Productor |

## Referències

* 1 2 «耿军». [Consulta: 3 març 2023].
* 1 2 «chinesemovies.com.fr». [Consulta: 3 març 2023].
* ↑ «Geng Jun and, listing of Geng Jun ,» (en anglès). [Consulta: 4 març 2023].
* 1 2 «Asian Film Festival Barcelona 2022» (en anglès americà). [Consulta: 3 març 2023].
# Vibrionàcies

Vibrionàcies (Vibrionaceae) és una família de proteobacteris que s'inclou en el mateix ordre del vibrionals. Viuen en aigua dolça o salina i diverses espècies són patogèniques, incloent l'espècie tipus Vibrio cholerae, que és l'agent responsable del còlera. A més, la majoria dels bacteris bioluminescents pertanyen a aquesta família i típicament es troben com simbionts d'animals que habiten les profunditats.
La família vibrionàcies són organismes gram-negatius anaerobis facultatius capaços de fermentació. Contenen oxidasa i presenten un o més flagels, que són generalment polars. Inicialment, aquestes característiques definien la família, que era dividida en quatre gèneres. Dos d'ells, Vibrio i Photobacterium, corresponen al grup actual, encara que s'han definit diversos gèneres nous. Estudis genètics mostren que els altres dos gèneres originals, Aeromonas i Plesiomonas pertanyen a famílies separades. La família Vibrionaceae actualment comprèn cinc gèneres validats en publicacions: Moritella, Enterovibrio, Grimontia, Photobacterium i Vibrio.
Els membres d'aquesta família sintetitzen tetrodotoxina, un alcaloide marí i una poderosa neurotoxina (inhibidor del flux de Na +; 1 mg pot matar un adult) que serveix de protecció als tetraodontiformes (de tetra, "quatre" i odonto "dents"), entre ells el verinós peix fugu. Com s'ha esmentat abans, la família vibrionàcies viuen en simbiosi amb molts organismes marins. En el cas del peix fugu i altres organismes marins que allotgen vibrionacis productors de TTX, la simbiosi en una antiga i poderosa protecció contra els depredadors per als seus hostes, que al seu torn proporcionen als bacteris un ambient protegit amb abundants nutrients per al creixement. El TTX i la saxitoxina proporcionen un dels exemples més espectaculars de convergència en l'evolució bioquímica, ja que ambdues toxines, que són extremadament tòxiques fins i tot a nivells baixos, són inhibidores del flux de Na + i tenen pràcticament les mateixes constants d'acoblament amb el flux de Na + en les neurones.

## Referències

* Madigan, Michael; Martinko, John (editors). Brock Biology of Microorganisms. 11th ed.. Prentice Hall, 2005. ISBN 0-13-144329-1.
# Capriana

Capriana és un municipi italià, dins de la província de Trento. L'any 2007 tenia 588 habitants. Limita amb els municipis d'Altrei (BZ), Castello-Molina di Fiemme, Grauno, Montan (BZ), Salurn (BZ), Sover, Truden (BZ) i Valfloriana.

## Administració

Llista d'alcaldes :
| Període | Identitat | Partit |
| 2008- | Francesco Casal | Llista cívica |
# Willy Derboven

Willy Derboven (Lovaina, 19 de setembre de 1939 - Tenerife, Espanya, 22 de novembre de 1996) va ser un ciclista belga que fou professional entre 1960 i 1968. El seu èxit esportiu més important fou una victòria d'etapa al Tour de França de 1964. En aquesta cursa fou el darrer classificat en l'edició del 1963.

## Palmarès

* 1959
** Vencedor d'una etapa a la Volta a Bèlgica amateur
* 1960
** 1r a la Romsée-Stavelot-Romsée
** Vencedor d'una etapa a la Volta a Bèlgica amateur
* 1964
** Vencedor d'una etapa al Tour de França

### Resultats al Tour de França

* 1963. 76è de la classificació general (fanalet vermell)
* 1964. 68è de la classificació general. Vencedor d'una etapa
* 1966. Abandona (16a etapa)

### Resultats al Giro d'Itàlia

* 1961. Abandona

### Resultats a la Volta a Espanya

* 1963. 42è de la classificació general
* 1964. 36è de la classificació general

## Referències

* ↑ «DERBOVEN Willy (Hugo Jozef Christian Willy)». [Consulta: 12 novembre 2022].
* ↑ ONLUS®, Museo del Ciclismo Associazione Culturale. «Museo del Ciclismo - Willy DERBOVEN» (en italià). [Consulta: 12 novembre 2022].

## Enllaços externs

* Fitxa de Willy Derboven a www.sitiodeciclismo.net
# Live Oak (Comtat de Santa Cruz)

Live Oak és una població al Comtat de Santa Cruz a l'estat de Califòrnia (Estats Units d'Amèrica).

## Demografia

Segons el cens del 2000 Live Oak tenia 16.628 habitants, 6.216 habitatges, i 3.785 famílies. La densitat de població era de 1.987,6 habitants/km².
Dels 6.216 habitatges en un 32,8% hi vivien nens de menys de 18 anys, en un 42,1% hi vivien parelles casades, en un 13,6% dones solteres, i en un 39,1% no eren unitats familiars. En el 26,9% dels habitatges hi vivien persones soles el 10,9% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,58 i el nombre mitjà de persones que vivien en cada família era de 3,11.
Per edats la població es repartia de la següent manera: un 23,5% tenia menys de 18 anys, un 9,6% entre 18 i 24, un 32,3% entre 25 i 44, un 23% de 45 a 60 i un 11,7% 65 anys o més.
L'edat mediana era de 36 anys. Per cada 100 dones de 18 o més anys hi havia 91,1 homes.
La renda mediana per habitatge era de 47.949 $ i la renda mediana per família de 53.607 $. Els homes tenien una renda mediana de 39.921 $ mentre que les dones 32.955 $. La renda per capita de la població era de 23.333 $. Entorn del 7,3% de les famílies i el 10,1% de la població estaven per davall del llindar de pobresa.

## Poblacions properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Live Oak». American Fact Finder. Oficina del Cens dels Estats Units, 12-01-2010. Arxivat de l'original el 2020-02-15. [Consulta: 18 juliol 2010].
* ↑ «Geographic Comparison Table- Live Oak». American Fact Finder. Oficina del Cens dels Estats Units, 12-01-2010. Arxivat de l'original el 2020-02-12. [Consulta: 18 juliol 2010].
# Hodopeus

Els hodopeus (en grec antic: ὁδοποιοί, hodopoioí) eren uns funcionaris públics a l'Antiga Atenes encarregats del manteniment de les vies i camins.
Se'n parla per primera vegada, encara que sense esmentar-ne el nom, en un fragment d'un poeta còmic de l'època de Pèricles, ara atribuït a Cratí d'Atenes. No es coneix res més d'aquest càrrec, que en temps d'Èsquines va ser substituït per uns altres funcionaris que gestionaven el Teòricon, que assumiren les seves funcions. Sembla, però, que només va ser un abús temporal que després es va corregir.

## Referències

* ↑ «Hodopoioi, a BrillOnline Reference Works».
* ↑ Smith, William (ed). «Hodopoei». A Dictionary of Greek and Roman Antiquities (1890). [Consulta: 11 desembre 2020].
# Vibrissaphora echinata

Vibrissaphora echinata és una espècie d'amfibi que viu al Vietnam.
Està amenaçada d'extinció per la pèrdua del seu hàbitat natural.

## Referències

* van Dijk, P.P. & Swan, S. 2004. Vibrissaphora echinata. Llista Vermella d'Espècies Amenaçades de la UICN 2006. Consulta: 14 de gener de 2008.
# Cantó de Vic de Cera

El cantó de Vic de Cera és un cantó francès del departament del Cantal, a la regió d'Alvèrnia. Està inclòs en el districte d'Orlhac, té 12 municipis i el cap cantonal és Vic de Cera.

## Municipis

* Badalhac
* Carlat
* Cros-de-Ronesque
* Jòu jos Monjòu
* Pailherols
* Polminhac
* Raulhac
* Sant Clamenç
* Saint-Étienne-de-Carlat
* Sant Jaume dels Blats
* Tiesac
* Vic de Cera

## Història

Llista dels consellers generals successius :
| Data d'elecció | Identitat | Partit |
| 1958-197. | Maurice Delort | CNIP |
| 197.-1994 | Francis Tourdes | CNIP |
| 1994- | Louis-Jacques Liandier | RPR, després UMP |
| les dades anteriors no són pas conegudes ||||

## Demografia

Evolució demogràfica :
| 1962 | 1968 | 1975 | 1982 | 1990 | 1999 | 2007 |
| 6.068 | 6.563 | 6.197 | 6.052 | 5.646 | 5.365 | 5.342 |

## Vegeu també

* Cantons del Cantal
# Llengua inicial

La llengua inicial és la llengua o llengües que una persona va parlar primer quan era menut. Habitualment aquesta llengua és l'apresa a la llar, i en la majoria dels casos, la que li van parlar els seus progenitors. Però cal no confondre la llengua inicial amb la llengua parlada amb els progenitors.
La llengua inicial també és coneguda com la llengua primera o L1. Aquest concepte s'oposa al de L2 o Segona llengua, que indica la o les llengües apreses posteriorment, en general a l'escola o el carrer. Altres denominacions per a llengua inicial, com ara llengua materna, habitualment es consideren inapropiades, per ser imprecises i sexistes.

## Vegeu també

* Llengua d'identificació
* Llengua pròpia
* Llengua amb progenitors

## Referències

* Torres, J (coord.); Vila, F.X; Fabà, A; Bretxa, V; Pradilla, M.À. (2005) Estadística sobre els usos lingüístics a Catalunya 2003. Llengua i societat a Catalunya en els inicis del segle XXI. Barcelona: Generalitat de Catalunya.
# Vostótxnoie (Astracan)

* Per a altres significats, vegeu «Vostótxnoie».
Vostótxnoie (en rus: Восточное) és un poble de l'óblast d'Astracan, a Rússia, segons el cens del 2010 tenia 767 habitants.

## Referències

* ↑ «Карты Генштаба L-38 (Б) 1:100000. Астраханская область и Калмыкия». Arxivat de l'original el 2016-10-03. [Consulta: 24 juliol 2016].
* ↑ «Akhtubinka». GeoNames. Arxivat de l'original el 2019-02-24. [Consulta: 23 febrer 2019].
* ↑ «Регионы России → Астраханская обл. → Харабалинский р-н → Ахтубинка с.». Arxivat de l'original el 2015-03-24. [Consulta: 10 setembre 2020].
# Carl William Blegen

Carl William Blegen (Minneapolis, 27 de gener de 1887 - Atenes, 24 d'agost de 1971) fou un arqueòleg nord-americà famós pel seu treball a Pilos i Troia.
Blegen fou professor d'arqueologia clàssica a la Universitat de Cincinnati (Ohio) del 1927 al 1957. Dirigí les excavacions de la universitat al turó de Hisarlik, lloc de l'assentament de Troia, del 1932 al 1938.

## Biografia, estudis i excavacions

Carl Blegen es llicencià per la Universitat de Minnesota el 1904 i començà els seus estudis superiors a la Universitat Yale el 1907. A Grècia fou alumne de l'"American School of Classical Studies" a Atenes del 1911 al 1913, temps en què treballà alhora en les excavacions de Locres, Corint i Korakou.
Durant la Primera Guerra Mundial, Blegen feu treballs d'ajuda a Bulgària i Macedònia, rebent la medalla de la "Saviors Order" de Grècia el 1919. Després de la guerra completà la seva formació a Yale, el 1920. Fou assistent del director de l'"American School" (1920-26), alhora, treballava en les excavacions de Zygouries, Phlius, Prosymna i Himeto.
El 1924 Blegen es casà amb Elisabeth Denny Pierce a Lake Placid, Nova York. El 1927 s'uní a la facultat de la Universitat de Cincinnati.
Les seves excavacions a Troia varen dur-se a terme entre el 1932 i el 1938; una de les conclusions que va treure'n fou que l'estrat de Troia que corresponia a la ciutat destruïda pels aqueus i cantada per Homer era Troia VII-A. Datà la destrucció de Troia al voltant del 1240aC També va treure'n la conclusió que Troia havia estat deshabitada des de la seva destrucció fins aproximadament l'any 700aC, data al voltant de la que hauria estat colonitzada pels grecs. Aquestes conclusions sovint han estat qüestionades per arqueòlegs i investigadors posteriors, però compten també amb nombrosos defensors.
Aquestes excavacions foren seguides per les que va emprendre al palau de Nèstor a Pilo el 1939 (aquesta excavació va reprendre's del 1952 al 1969).
Blegen es retirà el 1957.

## Reconeixements

Va rebre reconeixements honorífics de la Universitat d'Oslo i de la de Tesalònica el 1951, d'Oxford el 1957 i de la Universitat de Cincinnati el 1958. Uns altres reconeixements d'honor li arribaren el 1963 de Cambridge, de la Universitat d'Atenes, de l'"Hebrew Union College", i del "Jewish Institute of Religion" de Jerusalem. El 1965 l'"Archaelogical Institute of America" va premiar-lo amb la medalla d'or a l'èxit arqueològic. També va tenir una sala amb el seu nom al campus de la Universitat de Twin City, a Minnesota. Actualment els alumnes hi assisteixen a cursos d'economia, política i ciències socials.

## Obres i bibliografia

* Studies in the Arts and Architecture (University of Pennsylvania. 1941)
* Troy: Excavations Conducted by the University of Cincinnati, 1932–38, 4 vols. (1950–58)
* Troy and the Trojans (Praeger. 1963)
* The Palace of Nestor at Pylos in Western Messinia (with Marion Rawson. 3 vols. 1966–73)
# Yousry Nasrallah

Yousry Nasrallah (àrab: يسرى نصر الله, Yusrī Naṣr Allāh) (el Caire, 1952) és un director de cinema egipci. Les produccions de Nasrallah s'han ocupat de temes com l'esquerra política, el fonamentalisme islàmic o l'expatriació.

## Bibliografia

Nasrallah va néixer en una família cristiana copta. Es graduà en econòmiques i ciència política a la Universitat del Caire. Després, va treballar com crític de cinema i ajudant de direcció en Beirut des de 1978 a 1982. Es convertí en ajudant de direcció de Youssef Chahine la companyia del qual, Misr International, produiria les seues pel·lícules.
El 2012 la pel·lícula After the Battle va competir per la Palma d'Or al Festival de Cinema de Cannes del 2012.

## Filmografia

* وداعا بونابرت - Widāʿan ya-Bonaparte - Adéu Bonaparte (1985, guió i ajudant de direcció, direcció de Youssef Chahine).
* سرقات صيفية - Sariqāt ṣayfiyya (Lladres d'Estiu) (1985, direcció i guió).
* اليوم السادس - Al-yawm as-sādis - El sisè dia (1986, guió, direcció de Youssef Chahine).
* إسكندرية كمان وكمان - Iskandariyya kamān wa-kamān - Alexandria de nou i sempre (1990, guió, direcció de Youssef Chahine).
* مرسيدس - Mercedes - El Mercedes (1993, direcció i guió).
* صبيان وبنات - Ṣubyan wa-banāt - Nois i noies (1995, direcció i guió).
* المدينة - Al-madina - La ciutat (1999, direcció i guió, amb Claire Denis).
* باب الشمس. الرحيل والعودة - Bāb ax-Xams. Ar-raḥīl wa-l-ʿūda - Bab ax-Xams. L'anada i la tornada (2003, direcció, sobre una història d'Elias Khoury).
* جنينة الأسماك - Janīnat al-Asmāk - L'aquari (2008, direcció).
* إحكي يا شهرزاد - Ihkī ya-Xahrazād - Explica'm una història, Xahrazad (2009, direcció).
* 18 يوم - $_a$18 yawm - 18 dies (2011, direcció d'un dels curtmetratge).
* بعد الموقعة - Baʿd al-mawqiʿa - Després de la batalla (2012, direcció).

## Bibliografia

* Shafik, V., Leaman, O. (ed.), 106, 2001, Companion Encyclopedia of Middle Eastern and North African Film, Routledge ISBN 0-415-18703-6
* Benjamin Geer, "Yousry Nasrallah: The Pursuit of Autonomy in the Arab and European Film Markets in: Josef Gugler (ed.), Ten Arab Filmmakers: Political Dissent and Social Critique, Indiana University Press, 2015, ISBN 978-0-253-01644-7, pp. 142–164

## Referències

* ↑ «2012 Official Selection». Cannes. [Consulta: 25 abril 2012].
* ↑ «Cannes Film Festival 2012 line-up announced». timeout. Arxivat de l'original el 2012-12-20. [Consulta: 25 abril 2012].

## Enllaços externs

* Yousry Nasrallah: biografia i filmografia Arxivat 2012-03-18 a Wayback Machine. a la pàgina web del Festival Internacional de Cinema de Canes.